Nordamerikaniwwel

Den Nordamerikaniwwel (och als NGC 7000 bezeechent) ass en diffuse Gasniwwel am Stärebild Cygnus.

Säin Numm krut e wéinst senger Form, déi un eng Landkaart vum nordamerikanesche Kontinent erënnert. Um Himmel ass den Niwwel mat 120-mol 100 Bouminutten zimmlech ausgedeent (de Vollmound huet en Duerchmiesser vun zirka 30'). Hien ass relativ einfach ze fannen, well en eppes méi westlech vum helle Stär Deneb (α Cygni) am Cygnus (Schwan) steet.

De Gasniwwel ass tëscht 2.000 an 3.000 Liichtjoer ewech (seng genee Distanz ass nëmme schwéier ze bestëmmen) a besteet haaptsächlech aus Waasserstoff, deen deelweis a ioniséierter Form (HII) optrëtt, a siichtbart Liicht a Form vun déifrouder Stralung emittéiert. Op laang beliichte Fotoen erschéngt den Niwwel dofir intensiv rout.
Déi visuell Observatioun vum Niwwel ass allerdéngs trotz senger Hellegkeet vu 6m zimmlech schwiereg.

Den Nordamerikaniwwel gouf am Joer 1891 vum däitschen Astronom Max Wolf a sengem privaten Observatoire zu Heidelberg mat sengem 6"-Duebelastrograph entdeckt. D'Entdeckung war eng vun deenen éischte mat Hëllef vun der Astrofotografie.

Koordinaten (Equinoxe J2000.0)
Rektaszensioun: 21 01 48.00
Deklinatioun: +44° 12' 00.0"

 Kuckt och 
 Index-Katalog
 Messier-Katalog
 NGC-Katalog

 Um Spaweck 
  Nordamerikanebel bei SEDS
  Nordamerikanebel eines Amateurastronomen

Kategorie:Diffus Niwwelen
Kategorie:H-II-Gebidder
Kategorie:Stärebild Cygnus
Kategorie:Entdeckunge vum Max Wolf
Kategorie:Astronomesch Objeten, déi 1891 entdeckt goufen